REGOLAMENT TAL-KUNSILL (KE) Nru 426/2006
tad-9 ta' Marzu 2006
li jemenda l-Anness I mar-Regolament (KEE) Nru 2658/87 dwar in-nomenklatura tat-tariffa u ta' l-istatistika u dwar it-Tariffa Doganali Komuni
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 26 tiegħu,
Wara li kkunsidra l-proposta tal-Kummissjoni,
Billi:
(1)
Fin-Nomenkaltura Magħquda li tidher fl-Anness I tar-Regolament (KEE) Nru 2658/87 (1), id-dazju doganali huwa sospiż, fuq bażi awtonoma u għal tul ta' żmien indeterminat, għal ċerta merkanzija tal-Kapitolu 27 meta tkun suġġetta għal proċessi speċifiċi, sakemm ikunu sodisfatti ċerti kondizzjonijiet stabbiliti fir-Regolament tal-Kummissjoni (KEE) Nru 2454/93 tat-2 ta' Lulju 1993 li jistabbilixxi d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jwaqqaf il-Kodiċi Doganali tal-Komunità (2).
(2)
Ċertu skart ta' żjut destinat għar-riċiklaġġ, klassifikat taħt il-kodiċi NM 2710 99 00, attwalment ma jgawdix minn din l-eżenzjoni.
(3)
Għal raġunijiet ambjentali konnessi mar-riċiklaġġ ta' żjut skart, għandu jingħata l-istess trattament tariffarju għal żjut skart u żjut mill-istess grupp, sakemm ikunu sodisfatti l-kondizzjonijiet tekniċi u legali. Għalhekk huwa fl-interess tal-Komunità li tissospendi, fuq bażi awtonoma u għal tul ta' żmien indeterminat, id-dazju doganali fuq tali prodotti.
(4)
Ir-Regolament (KEE) Nru 2658/87 għandu għalhekk jiġi emendat kif meħtieġ.
(5)
Minħabba li l-emenda introdotta permezz ta' dan ir-Regolament għandha tiġi applikata mill-istess data ta' l-applikazzjoni tan-Nomenklatura Magħquda għas-sena 2006, stabbilita fir-Regolament tal-Kummissjoni (KE) Nru 1719/2005 (3), jeħtieġ li dan ir-Regolament jidħol fis-seħħ minnufih u li jibda japplika mill-1 ta' Jannar 2006,
ADOTTA DAN IR-REGOLAMENT:
Artikolu 1
Fit-Taqsima V, Kapitolu 27 tat-Tieni Parti (Tabella ta' Dazji Doganali) ta' l-Anness I mar-Regolament (KEE) Nru 2658/87, fir-rigward ta' l-entrata għall-kodiċi NM 2710 99 00, l-entrata fit-tielet kolonna għandha tiġi sostitwita b'dan li ġej:
“3,5 (*)
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar id-9 ta' Marzu 2006.